»Bliv arkiv« lød det taktfast fra 300 demonstranter, der onsdag eftermiddag krævede et fortsat fjernlån i Aarhus til materialer fra Rigsarkivet

Annonce

»Der mangler et slagord. Hvad med 'bliv arkiv',« foreslog lektor Bertel Nygaard fra universitets historiestudium, da han som den syvende taler indtog mikrofonen på Rådhuspladsen onsdag eftermiddag.

Op imod 300 fremmødte historiestuderende, forskere, slægtsforskere og almindeligt interesserede århusianere var helt med på slagordet og klappede ivrigt af de mange talere, der alle have et klart budskab med til demonstrationen: Bevar Erhvervsarkivet eller i det mindste en læsesal for Rigarkivets materialer i Aarhus.

Historiestuderende Simon Mølholm Olesen fortalte, at han i efteråret havde besøgt Erhvervsarkivet i Vester Allé 15 gange i forbindelse med en større opgave.

»Hvis jeg skulle have kørt til Viborg, ville det have kostet mig 2200 kroner i transport. Det er et astronomisk beløb for en studerende på SU,« sagde han med henvisning til arkivets udskældte flytning til Viborg.

»Det er ærgerligt, at transportudgifter skal være en stopklods for forskningen. Arkiver er kun noget værd, hvis de bliver brugt,« fastslog den studerende. Lokalhistoriker Lars Nikolajsen brugte sin taletid til at skælde ud på rigsarkivaren:

»Vi har lært ham at kende som en stor manipulator.«

Og han efterlyste langt mere støtte og kamp fra byrådet:

»Kære byrødder. Se nu at komme i gang med at redde, hvad reddes kan.«

Blandt tilhørerne sås socialrådmand Thomas Medom (SF), kulturudvalgsformand Steen B. Andersen (S), magistratsmedlem Marc Perera Christensen (K) og kulturrådmand Rabih Azad-Ahmad fra den ellers udskældte kulturminister Marianne Jelveds parti, De Radikale.

»Hvor er kulturministeren i denne sag? Hun er overhovedet ikke til stede. Hun henviser hver eneste gang til rigsarkivaren, og det er for ringe, Marianne Jelved. Det vidner om manglende interesse for vores fælles kulturarv. Du vil blive husket som ministeren, der nedlagde kulturarven i Aarhus,« lød det fra slægtsforsker Jesper Nødholm.

Flere andre talere fortsatte kritikken af rigsarkivar og minister. Folketingsmedlem Finn Thranum (V), der har forfulgt sagen og fortsat gør det, talte også, og kulturrådmanden fik derefter lov at sige et par ord:

»Jeg er dybt enig med jer her i dag. Uddannelsesbyen Aarhus skal have adgang til let tilgængeligt arkivmateriale. Både til studerende og århusianere.«

Rabih Azad-Ahmad (R) understregede, at han - trods kritikken - har været og fortsat er i dialog med ministeren om både bevarelsen af Aarhus-arkiver og en læsesal. Og den del af sagen er ikke afgjort endnu.

»Men det er godt, at I står her i dag. Og vi har ikke tabt endnu, vi arbejder fortsat på at finde en løsning.«